《谢冲雅上人惠草书》
宋代·郭祥正

上人胸腹包琅玕，醉目睥睨临冰纨。墨池顷刻波澜翻，虬龙尾尾垂云间。

摇曳天矫若可攀，霹雳轰斧电火骞。卒章雨雹霏漫漫，澒洞恐惧坤轴掀。

白沙纵横仆鼍鼋，屋漏壁折安足言。鸟惊出林避弹丸，斗高复下腾修翰。

朽木欲折枯藤攒，逸兴不顾长毫乾。客如堵墙争纵观，讵知垩尽吾鼻端。

黄金论斗珠走盘，数字不售尤为难。尔尝爱我说玄理，为我落笔动盈纸。

张颠怀素嗟已矣，上人之书无与比。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。